Bratislava, 08.11.2021

 Všetkým záujemcom

# Vysvetlenie Výzvy na predloženie ponuky č. 2 až 12

Vo verejnom obstarávaní na predmet zákazky „**Rekonštrukcia priestorov komunálneho podniku na Bazovej 8, Bratislava**“ boli doručené nasledovné otázky:

**Otázka č. 2:**

Vo výkaze výmer, časť 1.2 ZDRAVOTECHNIKA nie sú vykázané zápachové uzávery a rohové ventily k zariaďovacím predmetom. Majú byť predmetom tohto obstarávania?

**Odpoveď č. 2:**

Zápachové uzávery a rohové ventily sú súčasťou dodávky - základný štandard.

**Otázka č. 3:**

Výkaz výmer, časť 1.2 ZDRAVOTECHNIKA obsahuje montáž sprchového setu (batéria+držiak na hadicu), neobsahuje však ich dodávku. Budú tieto dodávky v réžii verejného obstarávateľa?

**Odpoveď č. 3:**

Má byť súčasťou ponuky aj dodávka - základný štandard.

**Otázka č. 4:**

Výkaz výmer, časť 1.2 ZDRAVOTECHNIKA obsahuje položku dodávky sprchového žľabu, neobsahuje montáž. Má byť v danej položke zahrnutá aj jeho montáž?

**Odpoveď č. 4:**

V danej položke má byť zahrnutá aj montáž - základný štandard.

**Otázka č. 5:**

Výkaz výmer, časť 1.2 ZDRAVOTECHNIKA neobsahuje položku dodávky a montáže sprchovej zásteny, kútu prípadne boxu. Má byť táto položka predmetom tohto verejného obstarávania?

**Odpoveď č. 5:**

Montáž sprchového kútu - rekonštrukciou jestvujúcich sprchových kútov  (murovaných), žiadne sprchové boxy.

**Otázka č. 6:**

Chceme požiadať verejného obstarávateľa o bližšiu špecifikáciu položiek demontáže, dodávky a montáže potrubia vo výmere 150 bm/ks.

**Odpoveď č. 6:**

Dodávka a montáž potrubia vykurovania od kotla k radiátorom, taktiež demontáž jestvujúcich potrubí vykurovania. Verejný obstarávateľ umožnil obhliadku.

**Otázka č. 7:**

Položka tlakovej prípojky studenej vody neobsahuje žiadne položky zemných prác, vodomernej šachty, vodomernej zostavy, presunov hmôt a pod. Majú byť tieto položky predmetom verejného obstarávania?

**Odpoveď č. 7:**

Tlaková prípojka vody bude ťahaná pod stropom, takže žiadne zemné úpravy atď. nie sú potrebné.

**Otázka č. 8:**

Kanalizačná prípojka neobsahuje žiadnu revíznu kontrolnú šachtu. Neuvažuje sa s jej dodávkou a montážou?

**Odpoveď č. 8:**

Pri kanalizácii sa uvažuje so zaústením do jestvujúcej kanalizácie, vonkajšie napojenie cca. 4,5 m od objektu cez jestvujúcu šachtu.

**Otázka č. 9:**

Žiadame o bližšiu špecifikáciu položky “D - kuchynská linka + drez 1 ks” uvedenú vo výkaze výmer časť 1.2 ZDRAVOTECHNIKA.

**Odpoveď č. 9:**

Kuchynská linka pre 3 až 4 osoby, ktoré si súčasne varia čaj alebo kávu, prihrievajú obed.

**Otázka č. 10:**

Vo výkaze výmer, časť 1.4 VYKUROVANIE je množstvo dodávky tepelných izolácií a potrubia odlišné. Žiadame o ich zosúladenie.

**Odpoveď č. 10:**

množstvo musí byť rovnaké, pri izolácii sa počíta strata

**Otázka č. 11:**

Vo výkaze výmer je uvedené odlišné množstvo dodávky vykurovacích telies a pripájacích armatúr. Žiadame o ich zosúladenie.

**Odpoveď č. 11:**

vykurovacie telesá sú rozhodujúce, podľa toho sa dáva množstvo armatúr

**Otázka č. 12:**

Verejný obstarávateľ vo Výzve na predloženie ponuky v časti 2. Opis predmetu zákazky uvádza: „Predmetom zákazky je rekonštrukcia časti priestorov Komunálneho podniku na Bazovej 8, Bratislava. Rekonštrukcia bude obsahovať zrealizovanie nových toaliet, spŕch, denných miestností a kuchynky. Taktiež bude obsahovať zrealizovanie nového vykurovania (kotol, radiátory), rozvodov vody a kanalizácie. Bližšia konkretizácia predmetu zákazky je obsiahnutá v položkách uvedených v Návrhu na plnenie kritérií, ktorý tvorí prílohu č. 1 tejto Výzvy a v návrhu Zmluvy o dielo, ktorá tvorí prílohu č. 2 tejto Výzvy“. Verejný obstarávateľ dňa 03.11.2021 uverejnil dokument „Vysvetlenie Výzvy na predloženie ponuky č. 1“, kde uviedol nasledovné: (...). V § 42 ods. 1 ZVO je uvedené: (...).

Z vyššie uvedeného vyplýva, že predmetom zákazky je rekonštrukcia priestorov Komunálneho podniku na Bazovej 8, pričom rekonštrukcia bude obsahovať zrealizovanie nových toaliet, spŕch, denných miestností a kuchynky. Taktiež bude obsahovať zrealizovanie nového vykurovania (kotol, radiátory), rozvodov vody a kanalizácie. Verejný obstarávateľ zároveň uviedol, že bližšia konkretizácia predmetu zákazky je obsiahnutá v položkách uvedených v Návrhu na plnenie kritérií, ktorý tvorí prílohu č. 1 (Výkaz výmer).

Verejný obstarávateľ uviedol, že bližšia konkretizácia predmetu zákazky je obsiahnutá v položkách uvedených v Návrhu na plnenie kritérií (Príloha č. 1) to znam. vo Výkaze výmer. Predmetná Príloha č. 1 obsahuje popis položiek a množstvá merných jednotiek, avšak neobsahuje všetky relevantné informácie, ktoré sú potrebné na riadne ocenenie predmetu zákazky, ako napr. špecifikácia zariaďovacích predmetov, nedostačujúci popis položiek, chýbajúci presun hmôt v jednotlivých sekciách.

Na základe vyššie uvedeného sme ako záujemca o predmetnú zákazku toho názoru, že Výzva na predloženie ponuky neobsahuje opis predmetu zákazky, ktorý je vymedzený úplne a zároveň Výkaz výmer nemá slúžiť ako náhrada projektovej dokumentácie, nakoľko Výkaz výmer obsahuje len výmery prác, ktorých podrobný opis sa nachádza práve v projektovej dokumentácii (v textovej a výkresovej časti).

Vzhľadom na vyššie uvedené a pre riadne ocenenie predmetu zákazky žiadame verejného obstarávateľa o vysvetlenie, resp. doplnenie relevantnej dokumentácie, ktorá jednoznačne vymedzí predmet zákazky, čo sa týka podrobností technického riešenia predmetu zákazky a taktiež o doplnenie projektovej dokumentácie. Taktiež na chýbajúcu dokumentáciu upozornil záujemcu v rámci žiadosti o vysvetlenie zo dňa 03.11.2021. Zároveň si dovoľujeme uviesť, že môže vzniknúť riziko, že predložené ponuky budú neporovnateľné, a tým aj nevyhodnotiteľné.

**Odpoveď č. 12:**

Vzhľadom na rozsah a charakter predmetnej rekonštrukcie (jednoduché stavebné úpravy v objekte) verejný obstarávateľ má za to, že pre toto dielo nie je potrebné vypracovať osobitnú projektovú dokumentáciu a preto nebola vyhotovená. Verejný obstarávateľ taktiež umožnil obhliadku miesta plnenia pre prípad, ak by niektorý zo záujemcov považoval za vhodné bližšie oboznámenie sa s miestom realizácie. Pokiaľ niektorá položka neobsahuje jej bližšiu špecifikáciu, verejný obstarávateľ požaduje použitie a ocenenie danej položky v obvykle používanom (základnom) štandarde. Presun hmôt požaduje verejný obstarávateľ oceniť v položkách týkajúcich sa jednotlivých materiálov.

**Verejný obstarávateľ zároveň predlžuje lehotu na predkladanie ponúk do štvrtka 11.11.2021 do 11:00 hod.**

S pozdravom

 Mgr. Michal Garaj v. r.

 vedúci oddelenia verejného obstarávania